கேள்வி: எஸ். ஹரீஷ் - வாழ்க்கை வரலாறு பற்றி விளக்கவும்.
பதில்: எஸ். ஹரீஷ் தென்னிந்திய மாநிலமான கேரளம் கோட்டயம் மாவட்டம் உள்ள நீண்டூரில் 1975 மே 15 அன்று பிறந்தார். ஹரீஷ் தனது முதல் புத்தகமான ''ரசவித்யாயுதே சரித்திரம்'' ('ரசவாதத்தின் வரலாறு') என்ற சிறுகதைத் தொகுப்பை 2005 இல் வெளியிட்டார், அது இவருக்கு கேரள சாகித்ய அகாதமியின் கீத இரண்யன் அறக்கட்டளை விருதைப் பெற்றுத் தந்தது. அதைத் தொடர்ந்து ராண்டி பௌஷ் எழுதிய ''தி லாஸ்ட் லெக்சர்'' என்ற புதினத்தின் மலையாள மொழிபெயர்ப்பு 2012 இல் டிசி புக்ஸ் வெளியிட்டது. நான்கு ஆண்டுகளுக்குப் பிறகு, இவர் தனது இரண்டாவது சிறுகதைத் தொகுப்பான ''ஆடம்'' என்ற புத்தகத்தை வெளியிட்டார். இது 2016 ஆம் ஆண்டு கேரள சாகித்ய அகாதமி விருதைப் பெற்றது. 2018 ஆம் ஆண்டில், இவரது முதல் புதினமான ''மீச'', மாத்ருபூமி வார இதழில் தொடராக வெளியிடப்பட்டது, ஆனால் இந்து வலதுசாரி குழுக்களின் அழுத்தங்கள் காரணமாக அந்தத் தொடர் நிறுத்தப்பட்டது. பின்னர், அந்தப் புதினம் டி.சி. புக்ஸ் நிறுவனத்தால் முழுமையாக வெளியிடப்பட்டது. அதே ஆண்டு, இவர் ''அப்பன்'' என்ற மற்றொரு சிறுகதைத் தொகுப்பை வெளியிட்டார். ''மீச''வை கிராஸ்வேர்டு விருது பெற்றவரான ஜெயஸ்ரீ கலத்தி என்பவரால் ஆங்கிலத்தில் மொழிபெயர்க்கபட்டது. இந்த மொழிபெயர்ப்பு புத்தகம் 2020 ஆம் ஆண்டில் ஹார்பர் பெரென்னியல் இந்தியாவால் ''மஸ்டஸ்'' என்ற தலைப்பில் வெளியிடப்பட்டது. 2018 ஆம் ஆண்டு வெளியான ''ஏடன்'' திரைப்படம் ஹரீஷின் சிறுகதைத் தொகுப்பான ''ஆடமில்'' உள்ள மூன்று கதைகளில் ஒன்றை அடிப்படையாகக் கொண்டது. இந்தத் தொகுப்பிலிருந்து ''மாவோயிஸ்ட்'' கதையைத் தழுவி லிஜோ ஜோஸ் பெல்லிசேரி தனது ''ஜல்லிக்கட்டு'' என்ற படத்தை எடுத்தார். இந்தப் படம் 2020 அகாதமி விருதுகளில் இந்தியாவின் அதிகாரப்பூர்வ படமாகப் பட்டியலிடப்பட்டது. இவர் கோட்டயத்தில் உள்ள கைப்புழாவில் கிராம உதவியாளராகப் பணிபுரிகிறார்.